Virallinen lehti nro C 158 , 25/05/1998 s. 0026



KIRJALLINEN KYSYMYS E-2999/97 komissiolle esittäjä(t): Graham Mather (PPE) (1. lokakuuta 1997) Aihe: Uusien autojen hintojen erot jäsenvaltioiden välillä Kuluttaja-asioita käsittelevän BBC:n televisio-ohjelman ¨Watchdog¨ tuoreesta jaksosta miljoonat Yhdistyneen kuningaskunnan kuluttajat saivat tietää, että he voisivat ostaa uusia autoja useita tuhansia puntia halvemmalla Belgian ja Alankomaiden kaltaisissa maissa Yhdistyneeseen kuningaskuntaan verrattuna. Esimerkiksi Rover 214Si:n vähittäishinta on Yhdistyneessä kuningaskunnassa 12 640 puntaa, mutta Belgiassa sen hinta vastaa vain 9 570 puntaa (75,7 % Yhdistyneen kuningaskunnan hinnasta). Tällaisia eroja ei voida pitää pelkästään punnan vahvasta kurssista aiheutuvina. 1. Millä tavoin komissio valvoo näitä eroja? 2. Mitkä tekijät aiheuttavat nämä erot, ja missä määrin kukin näistä tekijöistä vaikuttaa? 3. Mitä komissio aikoo tehdä korjatakseen nämä hintaerot ja varmistaakseen siten yhtenäismarkkinoiden yhtenevyyden ajoneuvojen vähittäismyynnin alalla? Komission jäsenen Karel Van Miertin komission puolesta antama vastaus (24. lokakuuta 1997) 1. Komissio on tarkkaillut vuodesta 1993 yhteisössä vallitsevia autojen hintojen eroja ja julkaissut kertomuksen kahdesti vuodessa ((Katso viimeisin lehdistötiedote IP/97/640, 11.7.1997, mutta myös IP/96/722, 29.7.1996 ja IP/96/145, 15.2.1996. )). Tämä julkaisu perustuu yhteisön alueella eniten myytyjen automallien suositushintoihin, jotka autonvalmistajat toimittavat komissiolle 1. toukokuuta ja 1. marraskuuta. 2. Viimeisimmän kertomuksen (1. toukokuuta 1997) lukujen analysointi osoittaa, että vuosina 1996 ja 1997 havaitut kasvaneet hintaerot johtuvat pääasiassa Englannin punnan vahvistumisesta, eivätkä niinkään suositushintojen muutoksista. Italian liiran devalvaatio aiheutti muuten samankaltaista hintaerojen kasvua vuonna 1995 ((IP/95/768, 24.7.1995. )). Komissio on myös havainnut ((IP/97/113, 14.2.1997. )), että valmistajien hinnoitteluun yksittäisissä jäsenvaltioissa vaikuttavat myös autojen ostoon liittyvät verot. Korkean verotuksen jäsenvaltioissa listahinnat ovat yleensä alemmat kuin Yhdistyneen kuningaskunnan kaltaisissa jäsenvaltioissa, jotka eivät ole määränneet erityisiä veroja auton ostolle. Lopuksi voidaan todeta, että valmistajat päättävät listahinnoistaan kysyntäkehityksen ja markkinointistrategioiden kaltaisten taloudellisten näkökohtien perusteella. 3. Komissio ei puutu autonvalmistajien hinnoittelupolitiikkaan, ellei eurooppalaisia kilpailusääntöjä rikota. Komissio kuitenkin katsoo, että euro on otettava käyttöön mahdollisimman nopeasti ((IP/97/640, 11.7.1997. )). Komission mielestä tämä on tehokkain tapa, jolla voidaan välttää rahan arvon vaihteluita, jotka eräänä osatekijänä aiheuttavat yhteismarkkinoiden periaatteiden vastaisia hintaeroja. Euron käyttöönoton pitäisi myös auttaa varmistamaan, että hinnat määräytyvät vain taloudellisten tekijöiden perusteella. Jäsenvaltiot, jotka eivät vielä kuulu euroalueeseen, voivat liittyä uuteen valuuttakurssijärjestelmään (ERM2), jolla lievennetään euron ja muiden valuuttojen välisiä kurssivaihteluita. Komission kertomukset autojen hinnoista edistävät hintatietojen selkeyttä, joka kannustaa asiakkaita hankkimaan autonsa niistä jäsenvaltioista, joissa hinnat ja muut myyntiehdot ovat edullisimmat. Yhä useammat brittiläiset autonostajat toimivatkin näin. Tämä vapaus, jonka varmistaa moottoriajoneuvojen jakelua koskevien sopimusryhmien vapautuksesta annettu asetus ((Perustamissopimuksen 85 artiklan 3 kohdan soveltamisesta moottoriajoneuvojen jälleenmyyntiä ja huoltopalveluja koskevien sopimusten ryhmiin 28 päivänä kesäkuuta 1995 annettu komission asetus (EY) 1475/95, EYVL L 145, 29.6.1995. )), on tärkeä markkinoihin liittyvä tekijä, joka edistää hintojen yhdenmukaistamista yhteisön alueella. Tässä yhteydessä voidaan vielä mainita yhteisön tyyppihyväksyntä uusille ajoneuvoille, koska se on tärkeä lisätoimenpide, joka helpottaa loppukäyttäjien jälleenvientiä.